Worcester F 80 Distinctiones

33 Confessio

Confessio reperitur triplex: Proprii peccati, veri fidei, diuini beneficii.

¶ De primo, Psal. [135:1]: *Confitemini Domino quoniam bonus*, etc. De secundo ad Rom. 10[:10]: *Corde creditur ad iusticiam,* etc*.* De tercio, Eccli. [51:1]: *Confitebor tibi Domine rex, et collaudabo.*

¶ Confessio peccati fit tripliciter, scilicet, aut in foro anime interius coram Deo, aut in foro penitencie exterius coram Christi vicario, aut in foro contencioso coram iudice. In prima istarum peccaum latens non aperitur quia Deo aperta sunt omnia. In vltima non apperitur in spe venie. Set in confessione medio modo dicta spe venie reperitur.

Confessio fidei debet esse triplex: in corde, in ore, in opere. In corde denota ut alium dominum non admittat, sicut nec miles hostem domini sui in castrum, nec vxor adulterum thoro mariti, Psal. [9:2]: *Confitebor tibi, Domine,* id est, recognoscam te Dominum, *in toto corde meo.* Sic Joan. 1[:20]: Johannes *Confessus est* corde *et non negauit* ore.

¶ Secundo, confessio fidei debet esse manifesta in ore ut non deficiat in aduersitate. Exemplo Laurencii qui ad ignem applicatus Domini confessus est. Canis contra insultatem domino suo latrat, Rom. 10[:10]: *Corde creditur ad iusticiam,* etc*.* Luc. [12:8], qui *confessus fuerit me coram hominibis,* etc. Si Dominus a nobis breuem exigit bonitatem set eternam promittit. Exemplum in latronem contricio, [Luc. 23:42], hoc est contra illos qui

/fol. 222rb/

non credunt nisi super bonum pignus. Sicut tabernarii. Sic quidam in prosperitate tantum confitentur, Psal. [48:19]: *Confitebor tibi[[1]](#footnote-1) cum benefeceris* eis.

¶ Tercio[[2]](#footnote-2) confessio fidei debet esse practica in opere ut sicut credit premium bonis, supplicium malis imminere, ita bona faciat, et mala fugiat. Psal. [42:5]: *Confitebor* Domino *in cithera*, id est, in mortificacione carnis, [Psal. 91:4]: *In psalterio* decacordarum, id est, in obseruancia decalogi, hoc est contra malos Christianos qui verbis se fatentur se nosse Deum. Factis, autem, negant. Talis videtur mendax cuius factum contrariatur verbo. Et confessio Domini beneficii consistit in laude.

Primo, propter beneficium creacionis. Multum laudarem, qui mihi daret vnum membrum, set multo magis Deum qui dat omnia membra, Psal. [144:10] *Confiteantur tibi, Domine, omnia opera tua*.

Secundo, propter modum redempcionis que fuit per mortem, Ysai. 12[:1]: *Confitebor tibi Domine quoniam iratus es [michi]*.

¶ Tercio, propter promissum beatitudinis qui michi equum promitteret, laudarem. Set Deus et regnum, Tob. 13[:10]: *Benedicite Dominum omnes electi eius, agite dies leticie[[3]](#footnote-3) et confitemini illi.*

Quarto, propter bonum iustificacionis. Si creditor remittit debitum uel lesus offensam laudarem, Tob. 13[:7]: *Ego in terra captiuitatis mee confitebor illi, quoniam ostendit maiestatem suam* super gentes.

1. tibi ] *add.* ~~Deus~~. [↑](#footnote-ref-1)
2. tercio ] F 128 *corr*. secundo F80, Lambeth. [↑](#footnote-ref-2)
3. dies laetitiae ] F 128 *corr*. diligente F 80. [↑](#footnote-ref-3)